Hof bevind LNR-aftrekkings was onwettig – Solidariteit - Solidariteit WêreldSolidariteit Wêreld
Tuis › Mediaverklarings › Hof bevind LNR-aftrekkings was onwettig – Solidariteit
Hof bevind LNR-aftrekkings was onwettig – Solidariteit
Die Johannesburgse arbeidshof het vandag bevind dat die bedrae vir reis- en verblyfeise wat die Landbou Navorsingsraad (LNR) in September 2019 van werknemers se salarisse afgetrek het, onwettig is en dat geen verdere aftrekkings gemaak mag word nie. Die hof het verder bevind dat die LNR teenstrydig op getree het in terme van artikel 34 van die Wet op Basiese Diensvoorwaardes.
"Vandag se uitspraak is 'n groot oorwinning vir Solidariteit se lede in die LNR, maar dit is ook 'n groot oorwinning vir die groter stryd om wanadministrasie en die misbruik van belastingbetalers se geld uit te roei," het Johan Botha, adjunkhoofsekretaris van die Professionele Bedryf in Solidariteit gesê.
Dié uitspraak volg op 'n dringende aansoek wat Solidariteit op 26 September 2019 teen die LNR gebring het nadat dit aan die lig gekom het dat die Raad sonder toestemming kostes verbonde aan reis- en verblyfeise van vorige jare van sekere werknemers se salarisse verhaal het.
Botha voer aan dat LNR-werknemers volgens beleid wel verplig is om bewys van hul uitgawes te lewer indien hulle vir besigheid reis. Botha sê voorts dat Solidariteit-lede bevestig het dat hulle reeds na afloop van hul reis die bewyse ingedien het, en dat hierdie aftrekkings gemaak is in 'n poging om die LNR se swak finansiële administrasie en verkeerde plasing van dokumentasie reg te stel. "Alhoewel beleide gehoorsaam moet word, kan werknemers nie verantwoordelik gehou word vir die LNR se nalatigheid en wanbestuur nie," het Botha gesê.
Volgens Botha gaan Solidariteit nie hier stop nie. Die volgende stap is om 'n proses aan die gang te sit om die gelde wat reeds afgetrek is namens die werknemers te verhaal. "Hierdie tipe wanadministrasie en swak bestuursbesluite is onaanvaarbaar en ons gaan dit nie net hier laat nie. Die belange en regte van ons lede moet ten alle tye beskerm word," het Botha saamgevat.